Nógvur smáur svartkjaftur í føroyskum øki Magnus Heinason er júst liðugur við svartkjaftakanningar sunnan fyri Føroyar, og fyribilsúrslitini vísa, at sera nógv av smáum svartkjafti stendur í føroyskum øki. Hetta er mest sum alt óbúgvin fiskur, meðan tann búni svartkjafturin, ið hevur gýtt longri suðuri, enn ikki var komin norður í føroyskt øki. Serliga nógv av tvey og trý ára gomlum svartkjafti var at síggja í ár, hetta eru 2014 og 2013 árgangirnir. Hetta er óbúgvin fiskur, sum er umleið 22-23 cm til longdar og vigar knapt 80 g í miðal. Eisini í fjør var nógv av smáum svartkjafti at síggja, so er bert at vóna, at hesir árgangirnir koma fyri seg. Kanningin er skipað sum altjóða felagskanning undir ICES, har Føroyar luttaka saman við Noregi, Írlandi og Hollandi. Hini skipini hava kannað gýtingarøkini longri suðuri. Samlaða nøgdin av svartkjafti, har tølini frá øllum rannsóknarskipunum eru við, verður roknað á fundi í Bergen 26-28 apríl.